РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број:

6. март 2023. године

Б е о г р а д

На основу чл. 43. и 48. ст. 1. и 6. Закона о Високом савету тужилаштва („Службени гласник РС“, број 10/23) и члана 51. Пословника Народне скупштине („Службени гласник РС“, број 20/12 - пречишћен текст), Одбор за правосуђе, државну управу и локалну самоуправу, на Десетој седници одржаној 6. марта 2023. године, донео је

О Д Л У К У

о Листи кандидата који испуњавају услове за избор чланова

Високог савета тужилаштва које бира Народна скупштина

Кандидати који испуњавају услове за избор чланова Високог савета тужилаштва које бира Народна скупштина су:

1. Владимир Симић из Београда

2. Мирослав Ђорђевић из Београда

3. Александар Поповић из Београда

4. Душан Пурић из Београда

5. Срђан Стефановић из Београда

6. Предраг Ћетковић из Новог Сада

7. Ненад Тешић из Новог Београда

8. Весна Луковић из Новог Пазара

9. Јелена Глушица из Београда

10. Бојан Петровић из Београда

11. Наташа Делић из Београда.

О б р а з л о ж е њ е

Чланом 43. Закона о Високом савету тужилаштва прописано је да Народна скупштина бира четири члана Савета међу истакнутим правницима са најмање десет година искуства у правној струци од осам кандидата које предложи одбор Народне скупштине надлежан за правосуђе (у даљем тексту: Одбор).

Чланом 44. истог закона прописано је, између осталог, да кандидат за члана Савета може бити лице које испуњава и следеће услове: да испуњава опште услове за рад у државном органу; да има стечено високо образовање на основним академским студијама на правном факултету у обиму од најмање 240 ЕСПБ или високо образовање стечено на основним студијама на правном факултету у трајању од најмање четири године; да има искуство и знање од значаја за рад правосуђа; да је достојно за обављање функције члана Савета; да није навршило 65 година живота; да не обавља јавнотужилачку или судијску функцију; да није изабрано на јавну функцију непосредно од грађана, да не обавља функцију на коју га бира Народна скупштина, односно да не обавља функцију судије Уставног суда или државног секретара.

Председник Народне скупштине је, на основу члана 19. став 1. тачка 7) Закона о Народној скупштини („Службени гласник РС“, број 9/10) и чл. 46. и 61. став 1. Закона о Високом савету тужилаштва, донео Одлуку о расписивању Првог јавног конкурса за избор чланова Високог савета тужилаштва које бира Народна скупштина 01 Број 02-283/23, која је објављена у „Службеном гласнику Републике Србије“ број 11 од 10. фебруара 2023. године.

У складу са чланом 47. став 1. Закона о Високом савету тужилаштва, којим је прописано да се пријава на јавни конкурс подноси Одбору у року од 15 дана од дана објављивања јавног конкурса у „Службеном гласнику Републике Србије”, рок за достављање пријава на Први јавни конкурс трајао је до 25. фебруара 2023. године.

Чланом 48. став 6. Закона о високом савету тужилаштва прописано је да, после испитивања дозвољености, благовремености и потпуности пријава, Одбор сачињава листу кандидата који испуњавају услове за избор.

Одбор за правосуђе, државну управу и локалну самоуправу, на Десетој седници одржаној 6. марта 2023. године, сагласно члану 48. ст. 1, 2. и 6. Закона о Високом савету тужилаштва, испитао је све поднете пријаве на Први јавни конкурс и приложене доказе о испуњености услова за избор члана Савета, након чега је сачинио листу кандидата који испуњавају услове за избор, како је наведено у диспозитиву.

ПРЕДСЕДНИК

Владимир Ђукановић